
El topònim cala, d'ampla ressonància, però no gaire concret, ha servit per a 
designar un fenomen geomòrfic molt lligat a la costa oriental mallorquina. Sobre 
materials calcaris neògens es troben unes penetracions marines d'origen 
parcialment fluvial i eustàtic que responen a una diversa tipologia. La relació 
entre la gola i el tirat del curs interior sol ser menor que 1/1 o 1/2. 

THE "CALA", AN EPONYM GEOMORPHIC CASE FROM MALLORCA. The 
toponym cala, of great resound, even, though not too concrete, may vvell design 
a geomorphic phenomenon greatly linked to the Majorcan oriental coast. On 
neogene limestone we can find marine inlets of partially eustatic and fluvial origin 
which respond to a diverse typology. The relationship between the outlet and the 
tract of the interior course is usually lower than 1/1 or 1/2. 

sitzada calanque (provençal calanco) 


i submergida” sembla que entrà sota 
el mot cala a la literatura per mà d'A. 
Penck (1894, ll: 568). És molt proba- 
ble que ho extraiés de l'obra de l'arxi- 
duc Lluís Salvador d'Austria-Toscana, 
gran viatger coneixedor conscienciós del 
litoral mallorquí, descrit a Die Balearen 
(1869-91, V-2: "Die Kúste der Insel”). 
La paraula cala, tanmateix, ha tengut 
després menys fortuna que la france- 


que Trenhaile (1987:264) defineix com 
a "penetració litoral que pot tenir 
característiques de congost". 

El sentit de cala, ‘entrada de 
mar, correspon a una paraula catalana, 
comuna amb la llengua d'oc, l'italià i el 
castellà, que té un origen pre-romà, 
pre-cèltic. i pre-ibéric. La primera 
documentació d'aquest venerable mot 
és, per ara, de 1123 en un document 

rossellonès que esmenta "ad calam de 
Maruano" (Coromines, 1981). El 
significat més freqúent sembla exigir 
una platja interior o un varador per a 
barques petites, tot confirmant el valor 
originari, conservat a Còrsega, de “lloc 
abrigat' (a terra o al litoral). 

El topònim es troba a totes les 
costes catalanes, fins i tot a l'extrem 
meridional: Cala de la Mare de Déu a 
Santa Pola (un caletó, en realitat), a les 
Ordinacions de defensa marítima de 
1673 hom en troba vint-i-una. Però a 
les llles Balears i Pitiúses n'hi ha més 
que enlloc: no manquen a Cabrera, ni 
tan sols als illots des Freu i a la 
mateixa Formentera. Segons Coromines, 
en castellà la paraula és documentada 
des de 1440 (Pérez de Hita i després 
Cervantes) i en portuguès durant el 
mateix segle XV. En occità apareix 
devers 1225 i és actualment ben viva a 
la Provença. Del català el mot passà al 
sard, mentre que en portuguès i italià 
sembla un manlleu. 

Una possible etimologia àrab ha 
estat refusada per Dauzat, Àbischer i 
Coromines, que invoquen un ètim pre- 
romà, potser lígur. Els derivats caleta i 
caló sovintegen al — Principat, País 
Valencià (Barranc del Caló a Xàbia) i , 
sobretot, a les liles, inclosa Cabrera. 


Calanca —excepcional a Mallorca, 
Capdepera, Rafaubetx— és citat a 
l'Empordà, Eivissa, el Rosselló (dit 
carranca). Cal agermanar aquesta 


paraula amb el calanco provençal que 
també té un significat interior, terrestre, 
semblant a l'italià frana (Coromines, 
1981). 

Si volem passar del camp 
toponomàstic —o popular— al científic, 
convé remarcar que no totes les cales 


' són cales i no totes les que ho són 


s'ho diuen. Cales —geomòrficament 
indiscutibles com Portopetre, Mondragó, 
sa Barca Trencada, es Domingos o 
s'Estany d'En Mas, es Portitxol, eludei- 
xen el genèric que tal vegada és 
sobreentès. Per contra, es Caló des 
Soldat, sa Cala de ses Faves o Cala 
Falcó amb prou feines poden acomo- 
dar-se a les definicions més corrents. 


Els materials 


La sèrie arquetípica de les cales 
mallorquines —així com les de Menorca 
i Formentera— s'obri dins terrenys 
neògens que els geòlegs antics es 
conformaven en assignar al Vindobonià. 
Ara podem ser més precisos i al 
conjunt postorogènic només afectat per 
falles distensives hom ha identificat 
(Pomar et al, 1983) cinc unitats 
litoestratigràfiques que s'identifiquen tant 
a la plataforma del Migjorn com a l'orla 
del Llevant de Mallorca. Totes tenen 
un abassegador component calcari 
—convé remarcar-ho— i són descrites de 
baix a dalt tot seguit. 

1)"Calcisiltites amb Heterostegines 
que s'assignen al Tortonià i formen una 
gran plataforma. Només afloren en 
alguns penya-segats de les cales que 
donen a la badia de Palma. 

2) "Unitat escullosa" (unidad arre- 
cifal, reef: unit), que descansa sobre 
l'anterior, comença al Tortonià superior 
i acaba al Messinià amb una o diverses 
superfícies erosives. Aquests dipòsits 
escullosos formen una unitat progradant 
de 20 km al Migjorn de Mallorca, cons- 
tituint una plataforma  carbonatada, 
lleugerament basculada, de Llucmajor- 

Campos i mostren una posició marginal 
a sa Marina de Llevant. Els trobem 
igualment, encara que de forma més 
irregular, al sud de Menorca i confor- 
men tota l'illeta de Formentera. Presen- 
ten prou afinitats amb el prominent cap 
-dit Serra- de Santa Pola (al litoral 
valencià meridional) i amb l'arxipèlag de 
Malta on també hi ha cales. 

L'alta productivitat. de les colònies 
coral-lines, unida a la seva intensa 
destrucció i ràpida sedimentació explica 
els nombrosos cicles d'elevada frequèn- 
cia que han estat estudiats modèlica- 
ment i minuciosa (Pomar, 1991). En 
general es tracta de calcoarenites 
bioclàstiques, amb pegats d'esculls 
d'albufera —o llacuna— interna i externa, 
amb morfologies coral-lines persistents i 
visibles i canals de rodòlits. Hom ha 
pogut reconstruir esculls-barrera i les 
albuferes posteriors gràcies a l'estudi 
meticulós dels espadats des Cap Blanc 
a Cala Carril. 

3) Les "Margues de la Bonanova" 
són dipòsits de con deltaic regressius 
que, en determinats indrets, se superpo- 
sen a la unitat anterior i acaben en una 
palesa discontinuitat erosiva. 

4) Més sovint a la nostra àrea 
d'estudi trobem damunt les calcàries 
esculloses les anomenades "Calcàries 
de Santanyí" (Fornós i Pomar, 1983, 
Fornós, 1991), anomenades per d'altres 
"Complex terminal" i que popularment 
coincideixen en gran part amb la "pedra 
de Santanyí" (grainstone i biocalcoare- 
nita) amb la qual foren bastides les 
millors obres escultòriques i arquitec- 
tòniques del gòtic insular. La unitat 
esmentada, que és un complex trans- 
gressiu, pertany al Messinià i es troba 
entre dues superfícies d'erosió. Es un 
grainstone format per calcàries oolíti- 


ques amb nivells —estromatolítics, 
calcàries evaporítiques i, fins i tot, man- 
glars, tot sedimentat en plataforma o a 
la mateixa línia litoral. També té 
algunes afinitats amb la costa de Santa 
Pola. Aquestes calcàries poden 
fossilitzar paleorelleus —paleoespadats— 
excavats en la Unitat escullosa (p.e. a 
Vallgornera) amb un sistema de cales 
semblant a l'actual, els collapses 
càrstics del calcari escullós són reblits 
per les Calcàries de Santanyí, afectades 
per la bretxificació. El complex de 
manglars és ben visible al Caló dels 
Macs, en es Pontàs i a la Cala de 
Santanyí (Fornós i Pomar, 1983, figs. 
18 i 21). Moltes cales s'obrin al Calcari 
de Santanyí o el deixen veure des de 
Cala Murta de Manacor vers el sud 
(Fornós, 1991). 

5) "Calcisiltites de Son Mir". 
Pertanyen ja al Pliocè i es presenten 
reblint conques subsidents. No afecten 
gaire la nostra àrea d'estudi. 

Totes aquestes unitats, a les vores 
de la conca, passen a fàcies conglo- 
merátiques de con al-luvial, englobades 
al “complex terrigen marginal” que no 
sol afectar per a res les formes litorals. 
La subsidència relacionada amb falles 
normals, sobretot esdevinguda durant el 
Pliocè i el Plistocè inferior (Pomar, 
1991) explica alguns accidents de gran 
radi. 

Com a coberta generalitzada, però 
de potència molt desigual, els materials 
més recents són les eolianites plisto- 
cèniques que sovint descansen sobre 
les "Calcàries de Santanyí". Majoritària- 
ment es tracta d'un grainstone bio- 
clàstic, també calcari, que deu haver 
acompanyat o seguit la formació de les 
cales. 

Una aproximació morfomètrica 


Deixant de banda, per ara, les 
consideracions genètiques, la cartografia 
detallada ens permet d'apropar-nos al 
fenomen "Gala amb una perspectiva 
geomètrica bidimensional. El concepte 
d'enclosed bay (Healy i Harada, 1991) 
no és fácil de concretar dins el marc 
de les “mars litorals tancades” 
(EMECS'90), ja que un és el punt de 
vista del biòleg (un ecosistema diferent 
del de la mar oberta), l'altre, el d'un 
geòleg (espai marginal, de poca 
fondária o que penetra a les terres), de 
la física o química de l'aigua... 

Hem assajat d'aplicar el simplista 
índex L/E (L és la penetració i E lam- 
plária de la gola) a una quarantena de 
cales mallorquines de què teníem 
informació cartogràfica i aerofotogràfica. 
(Taula 1). El criteri que podem parlar 
de "badies tancades" quan LE s 4 
s'acompliria gairebé sempre als nostres 
exemples, llevat d'alguns com Cala Ma- 
nacor, Cala sa Nau i Cala Llonga, que 
mostren una disposiciò meandritzant i 
que assoleixen una gran penetració (1,8 
km a la primera, 1,1 a l'última). Potser 
aquest detall justificaria matisar L i 
substituir-ho -com hem fet- per T 
(tracte o tirat) i fins i tot suplir E per 
l'amplària mitjana que anomenarem C. 

La cala de boca més ampla és 
Portopetre (400 m), seguida per Cala 
Murada i Falcó. De les 29 ressenyades 
—totes de la costa de Llevant—, només 
Cala Llombards té una gola inferior als 
100 m. Les amplàries mitjanes tenen 
com a extrems Cala Gran (180 m, més 
que la gola) i Cala Varques (160 m) i 
n'hi ha alguna, com Cala Murta, que no 
arriba a 50. Tanmateix, tenen més 
interès les relacions T/E i T/C. 

Fig. 2. Paràmetres morfomètrics d'una cala 
tipus. A) Proposta de l'autor. B) Proposta de 
Healy-Harada (1991). E: amplària de la boca, 
T: tirat (per l'eix de la cala), L: penetració 
marina. 

Fig. 2. Morphometric parameters of a stan- 
dard cala. A) The author's proposal. B) 


Healy-Harada (1991) proposal. E: Outlet 
width; T: Tract (along the cala axis). 


La relació tirat/amplária de la boca 
dóna un máxim de 8,57 a Cala 
Manacor (Portocristo) que meandritza ¡ 
prossegueix per un torrent d'una 
desena de quilòmetres. En aquest 
paràmetre segueix —fent honor al 
topónim— Cala Llonga (6,29) que 
continua terra endins més d'un 

Cala E T C T/E T/C 
Morlanda 325 275 0,85 gran collapse 

` Petita 150 275 50 1,83 5,5 I 
sa Ferradura 125 200 1,60 longitudinal 
Manacor 210 1800 100 8,57 18,0 meandritzant 
Murta 100 225 45 2,25 5,0 carst 
Mendia 110 150 80 ' 1,336 1,9 
Anguila 140 250 95 1,79 2,6 
s'Estany d'En Mas 200 350 125 1,75 2,8 barranc meandritzant 
Falcó 300 175 0,58 
Varques 200 320 160 1,60 2,0 
Magraner 250 450 95 1,180 4,7 
Virgília 210 460 65 2,119 7,1 
Bóta: 180 230 80 1,28 2,9 
Antena 150 300 50 2,00 6,0 barranc molt marcat 
es Domingos 210 225 1,07 doble barranc 
Murada 105 110 1,05 estany 
sa Nau 100 500 55 5,00 9,1  meandritzant 
Mitjana 230 500 75 2,17 6,7 
des Macs 100 270 75 2,70 3,6 
Gran 160 470 180 2,94 2,6 
d'Or (ses Dones) 130 310 70 2,38 4,4 
Llonga 170 1070 140 6,29 7,6 
ses Egos 160 380 60 2,37 6,3 meandritzant 
Portopetre 400 1150 2,87 meandritzant 
Mondragó 250 500 160 2,00 3,1  meandritzant i estany 
Figuera 250 800 90 3,20 8,9  meandritzant 
Santanyí 250 360 90 1,44 4,0 barranc ramificat 
Llombards 80 250 55 312 4,5 estany? 
s'Almonia 150 150 1,00 barranc i collapses 





Taula 1. Dades morfométriques de les cales mallorquines. 
Table 1. Morphometric data of Mallorcan “cales”. 


quilòmetre en un curs de barranc. 
Superiors a un coeficient 3, tenim Cala 
sa Nau (5,00), Cala Figuera (3,20) i 
Cala Llombards (3,12). A l'extrem 
contrari caldria remarcar amb índexs 
inferiors a la unitat Cala Morlanda 
(0,85), Cala Falcó (0,58) i d'altres que 


seria discutible posar a la llista com a 
'cales', malgrat el topònim. 

L'índex T/C, és a dir, relació 
tirat/amplária mitjana, ens confirma les 
idees anteriors. Destaca, encara més, 
Cala Manacor (18,0), seguida ara per. 
Cala sa Nau (9,1), Cala Figuera (8,9) i 

Cala Llonga (7,6): totes són cales- 
torrent encaixades en una plataforma de 
25-30 m. A l'altre cap de l'escala no 
tenim coeficients inferiors a 2, excepte 
Cala Mendia (1,9), tot i que té torrent, 
però s'integra en un sistema superior: 
Cala Varques (2,0) i algunes altres 
romanen per sota 3, o sia, no arriben a 
triplicar l'amplària mitjana. 

Aquestes consideracions morfomè- 
triques haurien de completar-se amb 
l'obtenció de talls transversals conti- 
nentals i submarins, seguint un mètode 
fluvial de la relació F- amplària/fondà- 
ria i diversos índexs d'asimetria (Milne, 
1983, Rosselló, 1985). De més a més, 
seria bo construir una matriu per a 
combinar aquestes dades amb d'altres 
de litologia, estructura, nivells marins 
quaternaris, conques afluents, etc. 


La dinàmica morfogenètica 


Cal considerar d'una manera 
interactiva les variacions del nivell marí, 
o de base, la dinàmica fluvial —ara 
minsa, però no necessàriament igual en 
altres èpoques— i les repercussions 
neotectòniques —postorogèniques. La 
morfogènesi de les cales en pot sortir 
aclarida. 

a) És ver que l'eustatisme, per ell 
mateix, no pot justificar la formació de 
cales, però sí hi pot contribuir 
eficaçment a partir d'altres accidents. 
Qualsevol baixada del nivell marí 
afavoreix la incisió de les goles fluvials 
i vice-versa. L'amplària i freqüència de 
les oscil-lacions marines són més 
conegudes a partir de mitjan Quaternari. 
Hom sol admetre uns nivells alts 
(“Sicilia 1 i 11”, "Calabrià"2), abans de 
cadascuna de les dues primeres grans 

glaciacions (+90 m i +55 m, aproxima- 
dament), peró mig milió d'anys són 
molts per a garantir una mínima 
“estabilitat” del continent. 

L'anomenat Paleotirrenià o Tirrenià 
| (Cuerda, 1989) és una transgressió 
amb possibles pulsacions diverses que 
ha deixat testimonis entre +34 i 16 m 
s.n.m. i, fins i tot, a +5-4 m, a les 
nostres ribes, aquestes oscil-lacions 
s'esdevenen abans del Riss (hemicicle 
VV, Butzer, 1975), ara fa devers 300 O 
350 ka (estadis 9-10 de Shackleton- 
Opdyke, 1973). La regressió rissiana — 
que potser fou quasi tan pronunciada 
com el descens messinià— tengué unes 
probables influències decisives en el 
nostre afer. Butzer (1962) suggerí 
quatre fases regressives amb les 
corresponents acumulacions eòliques 
(hemicicles F i E, Butzer, 1975). 

El Tirrenià ll o Eutirrenià, que en 
principi es feia coincidir amb l'inter- 
glaciar Eem (o sia Riss-VVúrm, estadi 
isotòpic 5), sembla millor escindir-lo 
entre un Tirrenià lla (180.000-220.000 
BP, hemicicle X de Butzer, 1975) i un 
Tirrenià Ilb (125.000 BP), separats per 
un hemicicle continental C, 150.000 
anys BP. Aquests dos nivells transgres- 
sius amb Strombus bubonius oscil-larien 
entre +12 i +8 m aproximadament. Dins 
el Plistocè superior encara tenim el 
Neotirrenià o Tirrenià Ili (estadi 5a), pas 
de l'Eem al Wúrm, amb nivells de +2,5 
m com a terme mitjà. 

La regressió vvúrmiana dóna lloc a 
l'hemicicle continental B (100.000-70.000 
BP) al que s'intercala l'aludit Neotirrenià 
(80.000 BP ca) amb altituds de +3 a 
+1 m, generalment. El Wúrm Il degué 
tornar dur el nivell a menys de -80 m 
respecte a l'actual. Dins l'Holocè, 
l'hemicicle marí Z correspon al Flandrià, 

nivell que sol oscil-lar entre O i +2 m i 
assenyala la transgressió definitiva que 
dóna l'aspecte actual a la costa. 

No es pot sostreure de la dinàmica 
marina, com a agent primordial, el vent 
i l'onatge. Encara que les condicions 
actuals no han de ser necessàriament 
anàlogues a les del Quaternari, convé 
saber que els vents —i els onatges— del 
segon quadrant solen comptar com al 
20 96, quant a freqüència. És important 
remarcar, emperò, que els fetchs són 
considerables: E 450 km, ESE més de 
1.000 i SE un poc més de 300, que 
garanteixen possibles ones de gran 
altura. : 

Butzer (1961) va estudiar els pa- 
leovents a partir de les dunes vvúr- 
mianes i rissianes del litoral meridional 
i en va deduir una desviació gene- 
ralitzada de la direcció dels vents 
eficaços de tempesta, respecte als 
actuals. Concretament per a la costa 
SE, si el vent predominant actual és de 
l'ESE, durant el Plistocè les dunes de- 
mostren direccions compreses entre SE 
i S, sobretot del SSE. Aquesta "ano- 
malia" pot atribuir-se tant a la diferent 
orientació de la costa durant les re- 
gressions —traçat de la isóbata-100 m- 
com a un sistema divers de circulació 
de les borrasques del front polar. 

El ràpid viratge senyalat per les 
dunes del Wúrm ll suggereix a Butzer 
(1961) i Butzer i Cuerda (1962) un ha- 
bitual centre depressionari situat a 5° E 
i al N de la costa algeriana durant el 
màxim glacial, cosa que hauria provocat 
la desviació pel sud —ruta de Gibraltar— 
de les pertorbacions occidentals. Durant 
la penúltima regressió, però, les 
borrasques més importants venien del 
golf de València (llebeig) i eren capaces 


d'agranar les crestes d'arena a través 
del planell mallorquí. La plataforma 
litoral de llevant, altrament, en desco- 
brir-se, pogué fornir molts materials. 

Com a norma, les dunes inicials de 
cada regressió estan estratificades en 
direcció perpendicular a la costa local, 
mentre que, al final, hi estan en relació 
a la isòbata -100 m (Butzer i Cuerda, 
1961). 

b) La dinàmica fluvial dels "tor- 
rents" mallorquins no ha estat gaire 
estudiada i menys encara allò que en 
podríem dir hidrogeomorfologia (Ros- 
selló, 1985; Grimalt et al., 1990). Tan- 
mateix, el protagonisme de les formes 
fluvials en una bona part de les cales 
si no en totes- és mal de defugir. 

Es tracta de rambles o cursos 
efímers —arroyos, podríem dir-ne en 
"americà"— que solen arrancar del pla o 
del planell elevat i tenen poca relació 
amb la zona muntanyosa, a judicar pels 
seus perfils longitudinals, i s'encaixen 
només a l'acabatall. Els gradients dels 
fons de les cales, segons pot deduir-se 
de les sondes, són semblants als dels 
torrents i, com ells, baixos i ben defi- 
nits. Els valors varien segons les 
dimensions dels torrents entre 0,5 i 4%. 
Als calons més esquifits els gradients 
solen ser força més acusats i no sol 
haver-hi correspondència entre el sector 
submergit i el subaeri. El caràcter 
gairebé "difunt" dels corrents ha permès 
la conservació de les cales al seu estat. 
actual i la seva evolució per efecte de 
la sedimentació marina (Butzer, 1962). 

Per la seva complicada ramificació 
són notables els traçats tortuosos i 
dendrítics de les cales de Santanyí- 
Felanitx. Les formes fluvials que avui 
contemplem i sobretot la seva subor- 

dinació són relíquies de períodes més 
humits i en bona part "fòssils". Les 
llargues i intenses regressions eustàti- 
ques del principi del Plistocè superior 
serien prou a justificar la majoria de 
cursos de torrent. Només als casos 
més espectaculars de desenvolupament 
i embotiment caldria recórrer a la baixa 
messiniana, quan va dessecar-se la 

Mediterrània. Tot i que alguns torrents 
litorals han reexcavat parcialment els 
dipòsits  regressionals del  Plistocé 
superior o mitjà i els flonjos rebliments 
de l'Holocè antic, cal que atribuim 
l'excavació original d'aquestes valls a 
l'inici del Plistocè mitjà. Anàlogament els 
cursos baixos han sofert modificacions 
posteriors a les transgressions del 

Fig. 3. Mondragó: un conjunt de cales on predomina l'alineació NVV-SE. S'Amarador hi allarga 
extraordinàriament la penetració amb un aiguamoll. 

Fig. 3. Mondragó: a group of cales in which the NW-SE alignment is predominant. 
S'Amarador appears to be extraordinarily lengthened due to a marsh. 

Plistocè mitjà i superior, especialment a 
les cales (Butzer, 1962). 

Una modalitat que convindria no 
perdre de vista, són els canyons 
càrstics, indubtablement presents dins 
un rocam calcari d'extraordinària solubi- 
litat i que ha estat sotmès a climes 
prou més humits que l'actual i a varia- 
cions considerables del nivell de base. 

d La tectònica distensiva —deixant 
de banda collapses i afonaments 
d'origen càrstic— ha de tenir part en la 
disposició o traçat de determinades 
cales "estructurals" o en l'orientació 
preferent que adopten moltes de les 
cales baixes. La distensió produida 
durant el Pliocè i el Plistocè inferior 
donà lloc a falles normals. 

Les cales baixes acusen en gran 
mesura, com els tàlvegs originaris, el 
traçat ortogonal de línies de menor 
resistència, motiu pel qual es mostren 
molt ramificades i sovint prou amples 
(p.e., Cala Llombards, —Mondragó, 
Portopetre, Cala Llonga). Al complex 
Cala Ferrera-Cala Llonga (Santanyí- 
Felanitx) la llarga dotzena de cales, 
subcales i calons que se succeeixen al 
llarg d'una recta de 2 km mostra 
orientacions constants i més o menys 
perpendiculars que no poden atribuir-se 
més que a influx estructural, ja que el 
relleu interior és ben migrat per a 
poder-se responsabilitzar d'accions tan 
intenses, la mar ha aprofitat les minor 
lines per a eixamplar la cala, aquestes 
línies es prolonguen vers l'interior per 
algunes barrancades seques. Més 
eloquent és encara, si cal, el conjunt 
de Mondragó, on es repeteix insistent- 
ment una orientació ENE que reco- 
neixem igualment als uads de l'interior. 


L'estructura del Caló des Burxit i sa 
Barca Trencada (a l'E) és inequívoca 
genèticament (Fig. 3) (Rosselló, 1964 i 
1979). 


Tipologia i classificació 


Un assaig de tipologia que 
proposàrem fa molt de temps (Rosselló, 
1964) confrontava cales "altes" i “bai- 
xes", tot calcant l'esquema de les ries 
gallegues. Les primeres correspondrien 
a cursos d'aigua d'influx càrstic (2) que, 
el seu dia, originaren canyons, de 
vegades prolongats submarinament, i 
que per terra acaben sobtadament en 
autèntics culs-de-sac, molt poc rela- 
cionats amb la circulació superficial. Per 
aquests cursos, si és que arriben a 
tenir conca apreciable, mal no corre 
aigua de pluja. La situació a costes 
relativament altes pot deure's al 
retrocés testificat per la presència de 
valls penjades i la rara proximitat de la 
divisòria hidrogràfica a l'espadat. L'afi- 
nitat amb "ries altes" o abers bretons 
és purament formal —no litològica, ni 
hidrològica—, salvades les proporcions. 
Cala Pi pot servir-ne de tipus, admès el 
seu caràcter excepcional i solitari. 
S'enfonsa amb un tall gairebé verrtical 
en un planell de 50 m d'altitud, juntant 
dos afluents de conca insignificant que 
malament poden justificar-ne l'encaixa- 
ment, més encara, el canyó s'interromp 
en sec a un quilòmetre de l'aigua. Les 
línies de fractura expliquen sis trams 
rectes alternativament paral-lels amb un 
angle de 1302. Cala Figuera de Ponent 
s'hi pot comparar  instructivament 
(Rosselló, 1975). 

Punta de Ses Taronges 


L'altre tipus, assimilable a les "ries 
baixes", de predomini tectònic segons 
Guilcher (1976), es caracteritza per un 
curs de torrent o rambla prolongat 
palesament terra endins i pel qual les 
aigues circulen, almenys, esporàdica- 
ment. Aquestes cales acusen en gran 
mesura, com els tàlvegs originaris, el 
traçat ortogonal de línies de menor 
resistència, motiu pel qual apareixen 
molt ramificades i relativament amples 
(exemples: Cala Llombards, Mondragó, 
Portopetre, Cala Llonga). 

Fig. 4. Cala Pi, prolongada per un profund 
barranc, té sis trams alternativament 
paralllels, que disseccionen l'alta plataforma. 
A) Topografia, B) bloc diagrama. 

Fig. 4. Cala Pi, lengthened by a deep gully, 
presents six sections alternatively parallel 
that cut the upper platform. A) Topography; 
B) block diagram. 


Una distinció de les cales per la 
grossària ens duria a paràmetres 
semblants als que hem manejat en les 
análisis morfomètriques i la simple 
planimetria —extensió d'aigua abrigada— 
no sembla que pugui tenir valor 
d'interpretació, encara que en tenga al 
camp de les aplicacions portuàries o 
residencials. Contraposar cales embrio- 
nàries i desenvolupades, tal vegada 
seria més eficaç. 

La disposició de l'eix de l'accident 
respecte a l'orientació general de la 
costa autoritza —contraposar cales 
transversals —la immensa majoria— a 
cales longitudinals, l'eix de les quals 
corre paral-lel al litoral; solen reduir-se 
a ramals d'altres cales principals i 
transversals. Potser caldria afegir-hi el 

tipus de cala ondulada o serpentiforme, 
la meandrització de la qual és un tema 
per escatir. (Sobreimposició?). 

Ens preocupa, sobretot, la classi- 
ficació per origen. Mentre no avancem 
més en la coneixença genética, hom 
pot dividir entre cales tectóniques (o 
estructurals) ¡ cales erosives. Les pri- 
meres básicament obeirien a fractures o 
plans de debilitat, explotats per torrents 
o l'onatge. Les segones, caldria atribuir- 
les a l'encaixament fluvial —pretèrit, 
“relicte”— i també a la dissolució 
cárstica; l'abundància de calcàries bio- 
ciàstiques explica l'extraordinari joc 
d'aquest component amb el qual 
coincideix el no menyspreable dels 
col-lapses. Finalment, podem contrapo- 
sar —sumar2— fluvial a marí. Sembla 
que hi ha cales més marines que 
d'altres i cales d'un aire molt més 
fluvial. Són factors indissolublement 
complementaris, però podríem pensar 
en Cales" només marines? 


L'antropització 


La troballa de les cales —l'aprofita- 
ment— no hi ha dubte que fou marinera. 
El sentit primigeni del mot sembla que 
era el de recer o ‘port natural’, dels 
quals tanta fretura hi ha a la nostra 
Mediterrània. Les cartes portolanes del 
segle XIII i XIV (Rosselló, 1995) ja 
porten en la seva no prodigada 
retolació mitja dotzena i escaig de 
topònims de cales mallorquines, això vol 
dir que eren “internacionalment” ben 
conegudes. 

Els perills de la mar —pirates, 
corsaris, invasors— capgiraren adesiara 


el valor dels embarcadors, però el sentit 
portuari o pescador s'hi mantengué amb 
les vicissituds poblacionals. Ara, fins al 
nostre segle el paisatge no sofrirà cap 
canvi substancial. Primer serien les 
instal-lacions portuàries (pesqueres, 
gairebé sempre) que trencarien alguns 
equilibris deposicionals o circulatoris. El 
cas més conspicu fou a Cala Manacor 
on calgué dinamitar un dic massa 
"eficient", tot i amb això, l'antiga pul- 
sació del Rivetó, que transcendia a les 
Coves del Drac, s'ha interromput fa 
decennis i la sedimentació s'ha tras- 


tocat. Els ports esportius —autèntica 


plaga dels nostres litorals— han afectat 
més d'una cala i esperem que els seus 
desequilibris dinàmics no s'encomanin 
encara més. 

Comptat i debatut, el major im- 
pacte, tant paisatgístic com geomòrfic, 
és el de l'edificació, massa temps 
incontrolada a la faixa litoral, que sem- 
pre hauria d'haver estat preservada. Hi 
ha moltes cales fins suara intactes 
(anys 1960 o 1970) que ara són del tot 
irrecognoscibles —geomorfològicament. 
S'ha donat el cas i tot de construir-se 
al mateix llit del torrent (Estany d'En 
Mas, Portocolom, p.e.) amb els lògics 
perjudicis en cas de revingudes. 
L'especulació, a banda, mai no l'han 
deturada preocupacions estètiques ni 
paisatgístiques. Aquesta absència de 
protecció fa pensar, amb poques 
excepcions, en una desfeta quasi total 
del capital que han representat i 
representen les cales al nostre litoral. 
Un valor que no era només físic o 
fisiográfic, sinó resultat d'un matisat 
equilibri entre la presència humana i el 
suport natural. 

Proposta de definició 


A tall de conclusió, sintetitzam les 
idees exposades en un assaig definitori. 
Una cala es pot presentar com "una 
penetració marina preferentment en un 
litoral calcari de carácter tabular, 
deguda a la inundació eustàtica d'un 
antic curs fluvial, sense excloure'n les 
albuferes, el carst, el collapse, ni la 
fracturació distensiva com a factors 
coadjuvants". La relació entre la gola i 
el curs interior sol ser inferior a 1/1 o 
1/2. 

